IVP kap sterk terug oor sluipmoord-beweringsMarshall Dlamini, sekretaris-generaal van die EFF. (Foto: pa.org.za) Die Inkatha-Vryheidsparty (IVP) beskryf die EFF se uitlatings oor ŉ beweerde sluipmoord-plan as “bewerings vol sensasie, sonder enige bewyse en gefabriseer”. Die EFF het vroeër gesê die polisie het aan die party bevestig dat “senior leiers” van die IVP glo planne beraam om die rooi barette se sekretaris-generaal, Marshall Dlamini, in ŉ sluipmoordaanval te laat vermoor. Volgens die EFF dui “betroubare intelligensieverslae” dat sommige senior IVP-leiers glo dat Dlamini eiehandig aanspreeklik is vir die gesamentlike besluit wat die EFF geneem het om mosies van wantroue teen IVP-burgemeesters in verskeie munisipaliteite in KwaZulu-Natal van stapel te stuur en te steun. Mkhuleko Hlengwa, woordvoerder van die IVP, sê dit is tipies uit die geskiedkundige ANC-spelboek: ŉ valse storie, slagofferskap, en om die veiligheidsmagte aan hul kant te kry en derdepartye dan te beskuldig van iets wat hulle self van plan is om te doen. “Die EFF se grootheidswaan het die volle sirkel geloop in die lig van ŉ dreigende interne opstand wat spruit uit sy besluit om die ANC weer aan bewind te kry. Die EFF het sy invloed oorskat en aangeneem dat dit die einde van die IVP sou beteken as hulle paaie sou skei. Ons moet die EFF egter waarsku dat hulle op die ou wonde van ons mense begin druk sonder enige agting vir die pyn wat dit veroorsaak. Die bewerings is opruiend en gevaarlike politiekery. Hulle het nog niks voorgehou om dié ernstige bewering te staaf nie.” Hlengwa sê die EFF eis nou dat die saak deur die Suid-Afrikaanse Polisiediens ondersoek word. “As die SAPD werklik van ŉ sluipmoordplan bewus is, en weet wie dit beplan, dan sou hulle iemand al in hegtenis geneem het.” Die IVP doen ŉ beroep op polisieminister Bheki Cele en die staatsveiligheidsagentskap om duidelikheid te verskaf oor die bewerings. “Die EFF se jongste politieke toertjie om homself te verwyder uit samewerking met die IVP het nie die resultate opgelewer waarvoor hulle gehoop het nie. Hulle het geglo hulle kan die IVP dwing om die munisipaliteite te oorhandig, maar die IVP was nie bereid om die vertroue van die gemeenskappe, wat vir ons gestem het, te skaad nie. Nou dat hulle planne geboemerang het, maak die EFF wilde, ongegronde en uiters gevaarlike beskuldigings teen die IVP.” Hlengwa meen die uitlatings deur die EFF is ŉ “duidelike aflei-taktiek van die werklike verhaal van ongelukkigheid in die EFF”. “In 2014 het Julius Malema met die IVP se stigter, prins Mangosuthu Buthelezi, vergader om om verskoning te vra vir die simpel dinge wat hy kwytgeraak het toe hy nog die ANC bevorder het. Toe hy ‘gereed was om die wapens op te neem en vir mnr. Zuma dood te maak’, het Malema prins Buthelezi beledig en sy vrou en kinders gedreig. Toe hy egter die ANC-skip verlaat het en besef het die EFF sal nêrens kom in KwaZulu-Natal omdat hy prins Buthelezi beledig het nie, het hy vinnig kom jammer sê. ‘Ek is bly dat ek die kans kry om [my beledigings] terug te trek en om verskoning te vra vir Sy Eksellensie,’ het hy aan die kameras gesê. Nou besef hierdie politieke opportuniste die IVP is die grootste uitdaging in KwaZulu-Natal vir 2024, en hulle het na hul eie braaksel teruggekeer. Skielik is die IVP – saam met wie hulle te lekker saamgewerk het totdat ons geweier het om beheer oor te gee van Umhlathuze – ŉ ‘agent van apartheid’ wat ‘slegs deur geweld seëvier’.” Hlengwa sê dié tipe manteldraaiery is die unieke handelsmerk van die EFF. “Laat ons nie vergeet nie: dit is dieselfde Malema wat in 2021 verklaar het daar is ‘geen, geen manier dat die EFF saam met die ANC sal stem nie’, wat nou saam met die ANC stem.” Volgens hom is die EFF se ondersteuners nie tevrede met dié besluit nie. “Talle van die EFF se verteenwoordigers het by die party aangesluit uit teenkanting vir die ANC, maar nou word hulle gedwing om met die ANC saam te werk. Daar is baie ongelukkigheid in die organisasie oor dié eensydige besluit, maar enigiemand wat dit bevraagteken word verwyder: op raad, provinsiale wetgewer en parlementsvlak. Hoe kan enigiemand ŉ leierskap vertrou wat sommer so van plan verander? Wat hy vandag sê, kan môre anders wees. Die IVP sal dus nie verbaas wees as die EFF in 2024 weer na ons toe kom om verskoning te vra vir die simpel goed wat hulle nou kwyt raak nie.”